КъБР-м и Iэтащхьэ КIуэкIуэ Юрий хэтащ къэрал зыбжанэм я дзэ къулыкъущIэхэм ирагъэкIуэкIа зэхьэзэхуэр щызэхуащIыжым
«Алабино» полигоным щекIуэкIащ къэрал зыбжанэм я дзэ къулыкъущIэхэм я зэхьэзэхуэр зэрызэхуащIыжым теухуа гуфIэгъуэ дауэдапщэ.
Абы хэтащ АрМИ-2016 зэпеуэм зи зэфIэкIыр щызыгъэлъэгъуа къэралхэм зыхъумэжыныгъэмкIэ я министрхэмрэ дзэ къулыкъущIэхэмрэ, УФ-м ШынагъуэншагъэмкIэ и советым, ФедерацэмкIэ Советым, Къэрал Думэм, УФ-м и Правительствэм я лIыкIуэхэр, Урысейм и щIыналъэ щхьэхуэхэм я Iэтащхьэхэр.
Зэхьэзэхуэр бадзэуэгъуэм и 30-м щегъэжьауэ шыщхьэуIум и 13-м нэсыху зэуэ полигон 20-м щекIуэкIащ. АрМИ-2016 зэпеуэм и Iыхьэ щхьэхуэр къэралиплIым я дзэ къулыкъущIэу 70-м щIигъу хэту Къэбэрдей-Балъкъэрым къыщызэрагъэпэщащ. Абы дыщэ медалхэр къыщахьащ Урысей Федерацэм и командэ къыхэхам хэтхэм. ЕтIуанэ увыпIэр Китайм, ещанэр — Къэзахъстаным я дзэ къулыкъущIэхэм хуагъэфэщащ. ТекIуахэм наградэхэр иратащ Урысейм зыхъумэжыныгъэмкIэ и министрым и къуэдзэ — статс-секретарь Панков Н. А., КъБР-м и Iэтащхьэ КIуэкIуэ Ю. А. сымэ.
УФ-м ЗыхъумэжыныгъэмкIэ и министерствэм пресс-IуэхущIапIэмрэ информацэмкIэ и управленэм къитащ.
